Vrystaat-polisieman skiet vrou, homself | Maroela Media
'n Polisieman het Sondag in die vroeë oggendure in Hillside View, Bloemfontein, sy vrou doodgeskiet voordat hy homself geskiet het.
"Die 50-jarige adjudant-offisier was gebaseer by die openbare-orde-eenheid," het lt.kol. Thandi Mbambo, woordvoerder van die polisie, gesê. "Hy het sy vrou omstreeks 01:50 by 'n partytjie gaan haal wat by 'n nabygeleë huis gehou is."
Die egpaar het glo op pad huis toe begin baklei en net voor hulle by hul huis ingegaan het, het hy haar drie keer geskiet. "Hy is met 'n skietwond in sy kop aangetref en sy dienspistool langs sy liggaam."
Mbambo het gesê 'n saak van moord en 'n geregtelike doodsondersoek is geregistreer vir verdere ondersoek.